บลจ.กสิกรไทยออกกองตปท. KFF3MY อายุ 3 เดือนชูดอกเบี้ย 1.50% เสนอขายตั้งแต่วันนี้ถึง 15 ส.ค.59
บลจ.กสิกรไทย ออกกองตราสารหนี้ต่างประเทศ KFF3MY อายุ 3 เดือน ชูดอกเบี้ย 1.50% ต่อปี เสนอขายตั้งแต่วันนี้ถึง 15 ส.ค.59
9 ส.ค. 2559

นายนาวิน อินทรสมบัติ รองกรรมการผู้จัดการ บลจ.กสิกรไทย เปิดเผยว่า ในระหว่างวันที่ 9 – 15 ส.ค.59 บลจ.กสิกรไทยจะเปิดเสนอขายกองทุนเปิดเค ตราสารหนี้ต่างประเทศ 3 เดือน วาย (KFF3MY) ประมาณการผลตอบแทนที่ผู้ถือหน่วยลงทุนคาดว่าจะได้รับที่ 1.50% ต่อปี  โดยกองทุนดังกล่าวมีนโยบายป้องกันความเสี่ยงจากอัตราแลกเปลี่ยนทั้งจำนวน และสำหรับผู้ลงทุนบุคคลธรรมดาไม่ต้องเสียภาษี
สำหรับภาวะตราสารหนี้ในสัปดาห์ที่ผ่านมา นายนาวินกล่าวว่า อัตราผลตอบแทนพันธบัตรรัฐบาลไทยปรับตัวลดลงในเกือบทุกช่วงอายุตราสาร ซึ่งเป็นผลต่อเนื่องจากผลการประชุม FOMC ในสัปดาห์ที่แล้ว ซึ่งนักลงทุนคาดการณ์ว่าจะยังไม่มีการปรับขึ้นอัตราดอกเบี้ยนโยบายในเร็วๆ นี้ จึงทำให้มีเงินทุนไหลเข้าสู่ตลาดประเทศเกิดใหม่อีกครั้ง ด้านปัจจัยในประเทศ ผลการประชุมคณะกรรมการนโยบายการเงิน (กนง.) มีมติเป็นเอกฉันท์ให้คงอัตราดอกเบี้ยนโยบายไว้ที่ 1.50% ต่อปี โดยมองว่า เศรษฐกิจไทยปีนี้จะโตได้ตามคาดการณ์ที่ 3.1% แม้จะมีความเสี่ยงจากปัจจัยต่างประเทศสูงขึ้นกว่าการประชุมครั้งก่อน แต่เชื่อว่าการใช้จ่ายภาครัฐและการท่องเที่ยวยังเป็นปัจจัยหลักที่จะสนับสนุนเศรษฐกิจ
อย่างไรก็ตาม ค่าเงินบาทที่มีแนวโน้มแข็งค่าขึ้นอาจส่งผลกระทบต่อการฟื้นตัวทางเศรษฐกิจ ทั้งนี้  คาดว่าธนาคารแห่งประเทศไทยพร้อมที่จะใช้เครื่องมือเข้าดูแลค่าเงินอย่างเต็มที่เพื่อสร้างเสถียรภาพทางการเงินและเศรษฐกิจของประเทศ
ส่วนสถานการณ์ต่างประเทศ ผลการประชุมของธนาคารกลางอังกฤษ (BoE) ประกาศลดอัตราดอกเบี้ยนโยบายลงสู่ระดับ 0.25% ซึ่งเป็นระดับต่ำสุดเป็นประวัติการณ์ และได้เพิ่มวงเงิน QE จำนวน 6 หมื่นล้านปอนด์เป็นระยะเวลา 6 เดือน ทั้งนี้ประธาน BoE ระบุว่าพร้อมดำเนินมาตรการกระตุ้นทางการเงินเพิ่มเติมหากจำเป็น เพื่อกระตุ้นเศรษฐกิจและเรียกความเชื่อมั่นของนักลงทุนภายหลังจากเหตุการณ์ Brexit
“สำหรับนักลงทุนที่ยอมรับความเสี่ยงได้ไม่มากนัก หรือผู้ที่ต้องการแบ่งเงินลงทุนเพื่อกระจายความเสี่ยงมาลงทุนในกองทุนตราสารหนี้ บลจ.กสิกรไทยได้เปิดเสนอขายกองทุนตราสารหนี้ต่างประเทศประเภทกำหนดอายุโครงการเป็นประจำทุกสัปดาห์เพื่อเป็นทางเลือกหนึ่งสำหรับผู้ลงทุนที่ต้องการล็อกผลตอบแทนที่แน่นอน โดยสามารถเลือกลงทุนเป็นเวลา 3 เดือน หรือ 6 เดือน”นายนาวินกล่าว
ทั้งนี้สำหรับ กองทุน KFF3MY ที่มีอายุโครงการ 3 เดือน เบื้องต้นคาดว่าจะลงทุนในเงินฝาก Bank of China, เงินฝาก China Construction Bank Corporation, เงินฝาก Commercial Bank of Qatar และเงินฝาก Al Khaliji Commercial Bank, ประเทศกาตาร์ นอกจากนี้ยังคาดว่าจะลงทุนในตราสารหนี้ Qatar National Bank ด้วยเช่นเดียวกัน โดยทั้ง 2 กองทุนดังกล่าวมีนโยบายป้องกันความเสี่ยงจากอัตราแลกเปลี่ยนเต็มจำนวน และผู้ลงทุนสามารถลงทุนด้วยเงินขั้นต่ำเพียง 5,000 บาท
ทั้งนี้ บลจ.กสิกรไทย ยังได้เพิ่มโอกาสรับผลตอบแทนต่อเนื่องให้กับผู้ถือหน่วยลงทุนกับกองทุนตราสารหนี้แบบที่มีกำหนดอายุโครงการ (Fixed Term Fund) ของบลจ.กสิกรไทย ซึ่งเมื่อกองทุนครบกำหนดอายุโครงการ บริษัทจัดการจะนำเงินค่าขายคืนอัตโนมัติไปซื้อหน่วยลงทุนที่ผู้ลงทุนเลือกได้กองทุนใดกองทุนหนึ่งใน 3 กองทุน คือ กองทุนเปิดเค ตลาดเงิน (K-MONEY) กองทุนเปิดเค ตราสารรัฐระยะสั้น (K-TREASURY) หรือกองทุนเปิดเค เอ็มพลัส (K-MPLUS) ซึ่งอยู่ในกลุ่มกองทุนรวมตราสารหนี้ ของบลจ.กสิกรไทย